भारती ने मुंडी हलाई : "हां पता ऐ। में सबेरे गै आदमी भेजेआ हा।" ए सुनियै अपूर्ब गी बे-फिकरी गै नईं होई, बल्के उसदे मनै परा इक भार बी उतरी गेआ। कल राती इत्थें परती औंदे होई, खंदे होई-सौंदे होई उसगी इयै चैंता लगी दी रेई जे खबरै कल सबेरै उसदी गल्लै दा जकीन करै जा नईं। इस बर्मा देसै दिआं किन्निआं गै क्हावतां मश्हूर न। शायद मां गी चिट्ठी च किश अग्गड़-पिच्छड़ लिखी मारै। जां घर जाइयै किश सुनाई देग, तां पक्की स्याही आंगर-स्याई भाएं मिटी जा पर उसदा दाग नेईं मिटदा। ए निक्की सारी गल्ल इक निक्के सारे कंडे आंगर उसदे पैरै च रड़का करदी ही। हून जाइयै ओ निडर होइयै चलन लगा। तिवारी होर भाएं जे करै, भाएं किश नईं होई जा, भारती दी गल्लै गी झूठ नईं मन्नी सकदा। जेकड़ी तसदीक भारती ने लिखी दिती ऐ उस कशा बड़ा नेकचलनी दा प्रमाणा पत्र तिवारी गी होर के लोड़चदा हा, अपूर्ब इस गल्लै गी भलेआं जानदा हा। इस करी ओ खुश होइयै बोलेआ: तुस चबक्खी नजर रखदिआं ओ। घर में अपनी भाविएं गी दिक्खे दा ऐ, होर जनानिआं बी दिक्खी दिआं न, ते मां गी बी दिक्खेदा ऐ, पर तुसाड़े वाला लेखा चबक्खी निगाह् रखने वाली दूई स्त्री में नईं दिक्खी। सच आक्खना तुस जिस घर जागिआं उस घरै दे लोक अक्खी मीटियै मजे कन्ने दिन कटङन। कुसै गी बी किसै चाली दी तंगी नईं पुज्जन लगी-ए गल्ल औं लिखियै देई सकनां।